শম্ভু মিত্র
শম্ভু মিত্রের জন্ম কলকাতার ভবানীপুর অঞ্চলে মাতামহ ডাঃ আদিনাথ বসুর গৃহে। তাঁর পিতার নাম শরৎকুমার বসু ও মাতার নাম শতদলবাসিনী দেবী। শম্ভু মিত্রের পৈতৃক নিবাস ছিল হুগলি জেলার কলাছাড়া গ্রামে। বালিগঞ্জ গভর্নমেন্ট স্কুলে বিদ্যালয় শিক্ষা সমাপ্ত করে ভরতি হন সেন্ট জেভিয়ার্স কলেজে। তবে কলেজের পাঠ সমাপ্ত করেননি। ১৯৩৯ সালে রংমহলে যোগদানের মাধ্যমে বাণিজ্যিক নাট্যমঞ্চে তাঁর পদার্পণ। পরে যোগ দিয়েছিলেন মিনার্ভায়। নাট্যনিকেতনে "কালিন্দী" নাটকে অভিনয়ের সূত্রে সেযুগের কিংবদন্তি নাট্যব্যক্তিত্ব শিশিরকুমার ভাদুড়ীর সঙ্গে আলাপ হয়। পরবর্তীকালে শিশিরকুমার ভাদুড়ীর প্রযোজনায় "আলমগীর" নাটকে অভিনয়ও করেছিলেন। কিন্তু এই সময় থেকেই শিশিরকুমারের থেকে আলাদা সম্পূর্ণ নিজস্ব এক নাট্যঘরানা তৈরিতে উদ্যোগী হন শম্ভু মিত্র।
অনিমেষ আইচ
অনিমেষ আইচ হলেন বাংলাদেশের একজন নাট্যব্যক্তিত্ব। প্রধানতঃ নাট্যনির্মাতা হলেও তিনি প্রামাণ্যচিত্রও নির্মাণ করেছেন। তার প্রথম চলচ্চিত্র "না মানুষ"-এর কাজ চলছে। তার তৈরি টিভি নাটক "কুফা"-র মাধ্যমে তিনি জনপ্রিয়তা লাভ করেন; যার কাহিনীও তারই লেখা ছিল। এই নাটকের ফলে তিনি মেরিল-প্রথম আলো সমালোচক পুরস্কার লাভ করেন। এরপর একাধিকবার তিনি "শ্রেষ্ঠ পরিচালক" সহ বিভিন্ন শ্রেণিতে এই পুরস্কার লাভ করেন। তিনি বেশকিছু নাটকে অভিনয়ও করেছেন। তন্মধ্যে মেজবাউর রহমান সুমন পরিচালিত "তারপরও আঙুরলতা নন্দকে ভালবাসে" উল্লেখযোগ্য। জয়া আহসানের বিপরীতে এই নাটকে তিনি অভিনয় করেন। তবে মূলত পরিচালক হিসেবেই তিনি খ্যাত। তার পরিচালনায় মুগ্ধ হয়ে জনপ্রিয় সাহিত্যিক হুমায়ুন আহমেদ তার বিখ্যাত মিসির আলি সিরিজের "মিসির আলির চশমা" বইটি তাকে উৎসর্গ করেন। তাঁর "গরম ভাত অথবা নিছক ভুতের গল্প" নাটকটি ভারতের পুনে ফিল্ম ইনস্টিটিউটের পাঠ্যসূচিতে অন্তর্ভুক্ত করা হয়েছে।